''Începând de azi voi fi în grupul PSD. Am fost accidental în grupul în care am fost şi am fost tratată cum am fost. Opt ani am votat alături de PSD şi voi rămâne alături de dânşii'', a spus Ruxandra Jipa, cunoscută ca fiind senatoarea care l-a miruit pe fostul ministru PSD Dan Şova în Parlamentul României.

Liderul grupului PSD, Mihai Fifor, a anunţat înlocuirea senatorului Constantin Popa cu Ruxandra Jipa în Comisia juridică a Senatului.

Ruxandra Jipa a demisionat la începutul lunii mai din UNPR, motivul invocat fiind că nu a fost susţinută pentru un post de judecător CCR. Luni, cu o zi înainte de cea de-a doua demisie a senatoarei, liderul fostului grup UNPR din Senat, Haralambie Vochiţoiu, a dat citire unei declaraţii semnată de Ruxandra Jipa prin care aceasta revenea în UNPR începând cu data de 6 iunie a.c.

Nouă senatori UNPR au părăsit luni partidul, 7 dintre ei alegând PSD.

Tot în şedinţa de marţi senatorul Teiu Păunescu, ales din partea PPDD, şi-a anunţat trecerea la grupul parlamentar al ALDE.